KYK: Weerlig tref baan, mense beseer | Netwerk24
KYK: Weerlig tref baan, mense beseer
Toeskouers word bygestaan nadat hulle beseer is toe weerlig 'n boom getref het by die East Lake-gholfklub in Atlanta. Foto: USA TODAY | AP
Die voorval het 28 minute nadat spel gestaak is by die East Lake-gholfklub gebeur.
Volgens die Amerikaanse PGA-reeks het twee weerligstrale die baan getref.
"Noodhulppersoneel het die ses toeskouers onmiddellik gehelp en hulle is per ambulans van die baan geneem," het Mark Russell, toerreëls-beampte, gesê.
"Die jongste nuus is dat die toeskouers se beserings nie ernstig is nie."
Russell het gesê beamptes is bewus van moontlike weerlig wat vir Sondag voorspel word, maar dat hulle nie die afslaantye gaan vervroeg nie.
Spel sou Sondag om 08:00 (14:00 SA tyd) hervat word.
In 1991 is 'n toeskouer dood en vyf beseer tydens die Amerikaanse Ope by Hazeltine in Minnesota. Twee maande later is 'n toeskouer by die Amerikaanse PGA-toernooi dood toe weerlig hom getref het toe hy na sy motor gestap het.
Terwyl spelers en hul joggies in sulke weerstoestande per voertuig na die klubhuis geneem word, moet toeskouers self skuiling vind en soms is daar nie genoeg tyd nie.